Ħafna huma dawk li fl-Istrina, iċemplu jew imorru jagħtu flus bħala donazzjoni. Madanakollu, billi wieħed jaqta' xagħru u jagħtih donazzjoni, ikun qed joħloq tbissima wkoll fuq fomm dawk it-tfal li għaddejjin minn żminijiet diffiċli. Newsbook.com.mt tkellem ma' Janet Barthet li matul is-sena kollha tkun impenjata bil-ġbir ta' donazzjonijiet tax-xagħar, li imbagħad tibgħathom l-Istati Uniti biex minnu jsiru parrokki. Illum, Janet se tkun Dar il-Mediterran fil-Belt Valletta biex tiġbor iktar xagħar għat-tfal. Min jixtieq jaqta' xagħru jista' jagħmel dan f'Dar il-Mediterran stess kif ukoll fi SmartCity il-Kalkara, fejn hemm tim ta' stilisti tax-xagħar. Dawk interessati jridu jaqtgħu tal-inqas għaxar ċentimetri. Ix-xagħar jista' jkun perm, illixxjat jew biż-żebgħa, iżda ma jistax ikollu bleach. Importanti li x-xagħar ikun nadif u niexef. Janet Barthet ħeġġet lill-poplu biex jekk xagħarhom għadu mhux twil biżżejjed, iħeġġeġ lil qraba u lil ħbieb biex jagħtu donazzjoni. Għal aktar dettalji wieħed jista' jċempel fuq 79202230. Ħalli kumment hawn b'ismek u kunjomok.